“สมคิด” มอง FAA กระทบเล็กน้อย เตือน THAI ต้องมีแผนสำรองรับมือ EASA
"สมคิด" มอง FAA ไม่ส่งผลกระทบมากนัก เตือน THAI ต้องมีแผนสำรองรับมือ EASA ขณะที่ยืนยันว่าไม่ได้ชะลอโครงการรถไฟไทย-จีน สั่งคมนาคมเจรจาปรับเงื่อนไขเล็กน้อย
2 ธ.ค. 2558

นายสมคิด จาตุศรีพิทักษ์ รองนายกรัฐมนตรีด้านเศรษฐกิจ เปิดเผยถึงกรณีที่องค์กรบริหารการบินแห่งประเทศสหรัฐอเมริกา (Federal Aviation Admintstration หรือ เอฟเอเอ FAA) ได้ประกาศลดระดับประเทศไทยจาก category 1 เป็น category 2 ว่า ไม่น่าจะเกิดผลกระทบมากนัก และเป็นผลทางด้านจิตวิทยาเป็นหลัก แต่สำหรับการประกาศผลตรวจสอบของ EASA (สนง.บริหารการบินแห่งชาติสหภาพยุโรป) ในวันที่ 10 ธ.ค.นี้จะมีความสำคัญมากกว่า ซึ่งทางบริษัท การบินไทย จำกัด (มหาชน) หรือ THAI ควรมีแผนสำรองไว้รับมือกับกรณีดังกล่าว
นอกจากนี้ยืนยันว่าไม่ได้สั่งชะลอโครงการความร่วมมือรถไฟไทย-จีน แต่ได้มอบหมายให้กระทรวงคมนาคมไปเจรจาปรับเงื่อนไขความร่วมมือบางด้านเล็กน้อย แต่จะต้องแล้วเสร็จก่อนกำหนดลงนามความร่วมมือกันในโอกาสที่รองนายกรัฐมนตรีของจีนเดินทางมาเยือนไทย